b'\n_START_ARTICLE_\nGardinas\n_START_SECTION_\nGeografija\n_START_PARAGRAPH_\nNemunas teka per miesto centr\xc4\x85 ir dalija j\xc4\xaf \xc4\xaf dvi dalis, jas jungia 3 automobili\xc5\xb3 ir 2 gele\xc5\xbeinkelio tiltai. Per istorin\xc4\xaf miesto centr\xc4\x85 teka Nemuno intakai Gardin\xc4\x97l\xc4\x97 ir Jurisdika, o miesto pakra\xc5\xa1\xc4\x8diuose \xc4\xafteka Lasosna ir Zarnica.\n_START_SECTION_\nIstorija\n_START_PARAGRAPH_\n\xc4\xaekurtas XII a. II pus\xc4\x97je \xc4\xaf jotvingi\xc5\xb3 kra\xc5\xa1t\xc4\x85 besiver\xc5\xbeian\xc4\x8di\xc5\xb3 volyn\xc4\x97n\xc5\xb3 (anot romantizuotos versijos\xc2\xa0\xe2\x80\x93 X a. pab. Rusios did\xc5\xbeiojo kunigaik\xc5\xa1\xc4\x8dio Vladimiro), Gardinas i\xc5\xa1gyveno gana nerami\xc4\x85 istorij\xc4\x85: 1241\xc2\xa0m. j\xc4\xaf nusiaub\xc4\x97 totoriai, 1284, 1391 ir kitais metais\xc2\xa0\xe2\x80\x93 kry\xc5\xbeiuo\xc4\x8diai. XII a. pab. ar ~1241\xc2\xa0m. miestas atiteko LDK. Traidenio valdymo laikais Gardine \xc4\xafsik\xc5\xabr\xc4\x97 nema\xc5\xbeai jotvingi\xc5\xb3 ir pr\xc5\xabs\xc5\xb3; XIV a. II pus\xc4\x97je jame kaip Gardino dalinis kunigaik\xc5\xa1tis kur\xc4\xaf laik\xc4\x85 rezidavo Vytautas (apie XIV a. pab. jo nurodymu buvo perstatyta tikriausiai dar Vytenio valdymo laikais statyta Senoji Gardino pilis), v\xc4\x97liau\xc2\xa0\xe2\x80\x93 ir daugelis Lietuvos did\xc5\xbei\xc5\xb3j\xc5\xb3 kunigaik\xc5\xa1\xc4\x8di\xc5\xb3._NEWLINE_Apie 1391\xc2\xa0m. Gardinui buvo suteiktos apribotos, o 1496\xc2\xa0m.\xc2\xa0\xe2\x80\x93 jau pilnos Magdeburgo miesto teis\xc4\x97s. Pirmoji medin\xc4\x97 kataliki\xc5\xa1ka ba\xc5\xbeny\xc4\x8dia Gardine pastatyta XIV a. pab.; ~1584-1587\xc2\xa0m. jos vietoje grei\xc4\x8diausiai Stepono Batoro iniciatyva sum\xc5\xabryta renesansin\xc4\x97 Gardino parapijos ba\xc5\xbeny\xc4\x8dia (vad. \xe2\x80\x9eVytauto ba\xc5\xbeny\xc4\x8dia\xe2\x80\x9c) 1961\xc2\xa0m. Gardino m. vykdomojo komiteto sprendimu buvo susprogdinta. Pirmas didelis medinis tiltas per Nemun\xc4\x85 Gardine (Senasis tiltas) buvo pastatytas XVI a. antrojoje pus\xc4\x97je ir buvo pavaizduotas Matiso Ciundto (Matthias Z\xc3\xbcndt) gravi\xc5\xabroje pagal am\xc5\xbeininko Hanso Adelhauzerio 1568\xc2\xa0m. pie\xc5\xa1inius._NEWLINE_Steponas Batoras Gardin\xc4\x85 pavert\xc4\x97 svarbiausia savo rezidencija (\xc4\x8dia jis ir mir\xc4\x97). Jo valdymo laikotarpiu mieste telk\xc4\x97si \xc4\xafvairiausi\xc5\xb3 konfesij\xc5\xb3 atstovai,\xe2\x80\x93 greta sta\xc4\x8diatiki\xc5\xb3 ir katalik\xc5\xb3 gyveno nema\xc5\xbeai jud\xc4\x97j\xc5\xb3, kalvinist\xc5\xb3, musulmon\xc5\xb3 ir kit\xc5\xb3 religij\xc5\xb3 i\xc5\xa1pa\xc5\xbein\xc4\x97j\xc5\xb3._NEWLINE_1673\xc2\xa0m. Lenkijos ir Lietuvos seimo priimtu \xc4\xafstatymu nusta\xc4\x8dius, kad kas tre\xc4\x8dias Abiej\xc5\xb3 Taut\xc5\xb3 Respublikos seimas turi rinktis Gardine, netrukus Gardinas tapo antr\xc4\x85ja Abiej\xc5\xb3 Taut\xc5\xb3 Respublikos sostine (greta Var\xc5\xa1uvos), o XVIII a. II pus\xc4\x97je\xc2\xa0\xe2\x80\x93 ir svarbiausiu LDK \xc5\xabkio bei kult\xc5\xabros centru. 1737\xe2\x80\x931751\xc2\xa0m. mieste buvo pastatyti Lenkijos ir Lietuvos valdov\xc5\xb3 r\xc5\xabmai\xc2\xa0\xe2\x80\x93 vad. Naujoji pilis._NEWLINE_XVIII a. pabaigoje \xc4\xaf Gardin\xc4\x85 i\xc5\xa1 Vilniaus perkeltas LDK vyriausiasis tribunolas._NEWLINE_1793\xc2\xa0m. Gardine susirink\xc4\x99s vad. Nebylusis seimas atmet\xc4\x97 gegu\xc5\xbe\xc4\x97s 3-iosios konstitucij\xc4\x85 ir pripa\xc5\xbeino Abiej\xc5\xb3 Taut\xc5\xb3 Respublikos antr\xc4\x85j\xc4\xaf padalijim\xc4\x85._NEWLINE_Po 1795\xc2\xa0m. \xc4\xafvykusio Abiej\xc5\xb3 Taut\xc5\xb3 Respublikos tre\xc4\x8diojo padalijimo miest\xc4\x85 vald\xc4\x97 carin\xc4\x97 Rusija. 1918\xe2\x80\x931919\xc2\xa0m. Gardinas priklaus\xc4\x97 Lietuvai (jai \xc5\xa1\xc4\xaf miest\xc4\x85 1920\xc2\xa0m. liepos 12 d. taikos sutartimi pripa\xc5\xbeino ir Soviet\xc5\xb3 Rusija), 1919\xe2\x80\x931939\xc2\xa0m. jis buvo okupuotas Lenkijos, 1939\xc2\xa0m. atiteko SSRS (Baltarusijos SSR), o nuo 1991\xc2\xa0m. priklauso Baltarusijos Respublikai._NEWLINE_XIX a. pabaigoje pro miest\xc4\x85 buvo nutiestas Sankt Peterburgo-Var\xc5\xa1uvos gele\xc5\xbeinkelis.'